

ΛΑΪΚΗ

ΣΥΣΠΕΙΡΩΣΗ

ΑΤΤΙΚΗΣ

|  |  |  |
| --- | --- | --- |
|  |  | Αθήνα, 29 Αυγούστου 2024 |
|  |  | Αρ. Πρωτ.: 34 |
|  | Προς: | * τον Πρόεδρο του Περιφερειακού Συμβουλίου

κο Καπερνάρο Βασίλειο* Περιφερειάρχη Αττικής

κο Χαρδαλιά Νικόλαο(δια του τμήματος Συλλογικών Οργάνων & Επιτροπών)* Περιφερειακούς Συμβούλους

(δια του τμήματος Συλλογικών Οργάνων & Επιτροπών) |

**Θέμα:** Για το ζήτημα της επιτακτικής ανάγκης να ληφθούν μέτρα για την αντιμετώπιση των συνεπειών της πρόσφατης καταστροφικής πυρκαγιάς στην Αττική, για την άμεση αποζημίωση των πληγέντων και την προστασία της ζωής και της περιουσίας του λαού καθώς και του φυσικού περιβάλλοντος για το υπόλοιπο της αντιπυρικής περιόδου.

Τις προηγούμενες ημέρες, οι κάτοικοι του Βαρνάβα, του Μαραθώνα, του Γραμματικού, της Νέας Μάκρης, της Νέας Πεντέλης, των Βριλησσίων, του Χαλανδρίου και των άλλων περιοχών της έζησαν ξανά τις επιπτώσεις της εγκληματικής πολιτικής της κυβέρνησης της ΝΔ, με την πυρκαγιά που ξεκίνησε από την περιοχή του Βαρνάβα Αττικής.

Μια πυρκαγιά που πήρε τεράστιες διαστάσεις, έφτασε να καίει μέσα στον οικιστικό ιστό της πρωτεύουσας και κατέκαψε συνολικά πάνω από 100.000 στρέμματα.

Τα αποτελέσματα αυτής της πυρκαγιάς ήταν τραγικά. Θρηνούμε την απώλεια δυο ανθρώπινων ζωών, ενώ μεγάλες είναι οι καταστροφές σε λαϊκές περιουσίες, πάνω από 100 κατοικίες κάηκαν, επιχειρήσεις, γεωργικές εκτάσεις, θερμοκήπια, αποθήκες και αυτοκίνητα είτε έγιναν στάχτη, είτε υπέστησαν σοβαρές ζημιές. Πολύ σοβαρές είναι επίσης οι επιπτώσεις για την υγεία των κατοίκων, άμεσα και μακροπρόθεσμα, ενώ παράλληλα αυξάνεται και ο κίνδυνος πλημμυρών.

Η Λαϊκή Συσπείρωση Αττικής επανειλημμένα αλλά και στη συνεδρίαση του περιφερειακού συμβουλίου στις 26 Απρίλη είχε θέσει την επιτακτική ανάγκη να ληφθούν όλα τα αναγκαία μέτρα για την αντιπυρική περίοδο, τονίζοντας ότι η κατάσταση είναι δυσοίωνη. Σημείωσε τις μεγάλες ελλείψεις σε προσωπικό και εξοπλισμό στις υπηρεσίες της περιφέρειας, την ίδια στιγμή που από την περιφερειακή αρχή προϋπολογίζονταν εκατομμύρια ευρώ για υδροφόρες.

Επιπλέον στηλίτευσε την κοινή υπουργική απόφαση (ΚΥΑ) για την εφαρμογή του κανονισμού πυροπροστασίας ακινήτων εντός και πλησίον δασικών εκτάσεων η οποία μεταφέρει την ευθύνη στους πολίτες.

Οι καταστροφές που βιώνουμε στην Αττική αλλά και σε ολόκληρη τη χώρα, έχουν αιτία που έχει ονοματεπώνυμο. Είναι η πολιτική που θεωρεί κόστος την προστασία της ζωής και της περιουσίας του λαού αλλά και του περιβάλλοντος, που θεωρεί κόστος την πρόληψη από φυσικές καταστροφές, και για αυτό δεν υπήρξε γενναία χρηματοδότηση και στελέχωση κρίσιμων υπηρεσιών, όπως της πυροσβεστικής, των δασικών υπηρεσιών με αποτέλεσμα να γινόμαστε μάρτυρες άλλης μίας μεγάλης καταστροφής. Χαρακτηριστικό είναι ότι σύμφωνα με στοιχεία που ήρθαν στο φως της δημοσιότητας τα τελευταία 8 χρόνια έχουν καεί 450.000 στρέμματα δάσους, δηλαδή το 37% της δασικής έκτασης στην Αττική.

Ρωτάμε την Περιφερειακή Αρχή τι μέτρα θα λάβει λόγω της επιτακτικής ανάγκης για την αντιμετώπιση των συνεπειών της πρόσφατης καταστροφικής πυρκαγιάς στην Αττική, για την άμεση αποζημίωση των πληγέντων και την προστασία της ζωής και της περιουσίας του λαού καθώς και του φυσικού περιβάλλοντος για το υπόλοιπο της αντιπυρικής περιόδου. Επιπλέον είναι επιτακτική η ανάγκη αποκατάστασης της δασικής έκτασης που έχει καταστραφεί και χρειάζεται να υπάρξει ενημέρωση σχετικά με το ποιο μέρος των προαναφερόμενων εκτάσεων έχει αναδασωθεί και ποιος είναι ο σχεδιασμός για τις υπόλοιπες.

**Η περιφερειακή σύμβουλος**

**της «Λαϊκής Συσπείρωσης Αττικής»**

**Γεωργιάδου Εύη**